Bende wat sakeman glo dreig, nou agter tralies(Argieffoto: Bill Oxford/Unsplash) ŉ Bende wat glo geld van ŉ Potchefstroomse sakeman geëis het sodat hulle nie sy bou-onderneming tot stilstand dwing nie, is Dinsdag aangekeer. Die groep, tussen 39 en 61 jaar oud, is in ŉ intelligensiegedrewe operasie nagespoor en deur lede van onderskeidelik die teenbende- en die taktiesereaksie-eenheid in hegtenis geneem op ŉ aanklag van afpersing, sê brig. Sabata Mokwabone, polisiewoordvoerder in Noordwes. Die mans verskyn na verwagting Vrydag in die landdroshof op Potchefstroom. Lt.genl. Sello Kwena, provinsiale polisiehoof, het die inhegtenisnemings verwelkom en sê dit moet as ŉ waarskuwing dien dat die polisie nie sal huiwer om teen georganiseerde misdaadbendes op te tree nie.